SL Uradni list Evropske unije L 22/1

UREDBA KOMISIJE (EU) št. 61/2014

z dne 24. januarja 2014

o spremembi prilog II in III k Uredbi Evropskega parlamenta in Sveta (ES) št. 396/2005 glede mejnih vrednosti ostankov za ciromazin, fenpropidin, formetanat, oksamil in tebukonazol v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 14(1)(a) ter člena 49(2) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za ciromazin in oksamil so bile določene v Prilogi II in delu B Priloge III k Uredbi (ES) št. 396/2005. Za fenpropidin, formetanat in tebukonazol so bile MRL določene v delu A Priloge III k navedeni uredbi.

(2) Za ciromazin je Evropska agencija za varnost hrane (v nadaljnjem besedilu: Agencija) predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (2). Agencija je priporočila zmanjšanje MRL za paradižnike in jajčevce. Za druge proizvode je priporočila zvišanje MRL.

(3) Agencija je ugotovila, da v zvezi z MRL za ciromazin v motovilcu, solati, rukvici, rukoli, fižolu (svež, s stroki), grahu (svež, s stroki) in belušni zeleni nekatere informacije niso bile na voljo in da je bil potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za navedene proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Navedene MRL bodo pregledane; pri pregledu se bodo upoštevale informacije, ki bodo na voljo v dveh letih od objave te uredbe.

(4) Agencija je ugotovila, da v zvezi z MRL za ciromazin v svežih zeliščih nekatere informacije niso bile na voljo in da je bil potreben nadaljnji premislek odgovornih za obvladovanje tveganja. Ob upoštevanju dodatnih informacij o dobri kmetijski praksi, ki jih je predložila Nizozemska, ter ker ni tveganja za potrošnike, bi bilo treba MRL za navedene proizvode določiti v Prilogi II k Uredbi (ES) št. 396/2005 na obstoječi ravni. Navedene MRL bodo pregledane; pri pregledu se bodo upoštevale informacije, ki bodo na voljo v dveh letih od objave te uredbe.

(5) Agencija je navedla, da bi ocenjena uporaba za ciromazin v endiviji lahko vzbujala skrb za varstvo potrošnikov. MRL za navedeni proizvod bi bilo treba določiti v višini specifične meje določitve ali privzete MRL v skladu s členom 18(1)(b) Uredbe (ES) št. 396/2005.

(6) Ciromazin je farmakološko aktivna snov v veterinarski medicini. MRL za proizvode iz ovac bi bilo treba določiti na ravni iz Uredbe Komisije (EU) št. 37/2010 (3), saj se pričakuje, da je izpostavljenost pri uporabi v zdravilih v veterinarski medicini, večja kot pri uporabi v fitofarmacevtskih sredstvih.

(7) Za fenpropidin je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (4). Predlagala je spremembo opredelitve ostankov. Priporočila je znižanje MRL za banane, oves, rž, pšenico in koren sladkorne pese. Za druge proizvode je priporočila dvig ali ohranitev obstoječih MRL.

(8) Za formetanat je Agencija predložila obrazloženo mnenje glede obstoječih MRL v skladu s členom 12(2) Uredbe (ES) št. 396/2005 v povezavi s členom 12(1) Uredbe (5). Priporočila je ohranitev obstoječih MRL za paradižnike.

(9) Agencija je ugotovila, da v zvezi z MRL za formetanat v melonah in lubenicah nekatere informacije niso bile na voljo in da je bil potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za navedene proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija.

(10) Agencija je ugotovila, da v zvezi z MRL za formetanat v namiznem in vinskem grozdju, jagodah, paprikah, kumarah, stročjem fižolu, poru in bučkah informacije niso bile na voljo in da je bil potreben nadaljnji premislek odgovornih za obvladovanje tveganja. MRL za navedene proizvode bi bilo treba določiti v višini specifične meje določitve ali privzete MRL v skladu s členom 18(1)(b) Uredbe (ES) št. 396/2005.

(11) Agencija je navedla, da bi obstoječe MRL za formetanat v bučkah lahko vzbujale skrb za varstvo potrošnikov.

(12) V okviru postopka je bila za registracijo fitofarmacevtskega sredstva, ki vsebuje aktivno snov formetanat, za uporabo na marelicah, breskvah/nektarinah, namiznem in vinskem grozdju, jagodah, paprikah, kumarah, melonah, orjaških bučah, lubenicah, solati in endiviji v skladu s členom 6(1) Uredbe (ES) št. 396/2005 vložena vloga za spremembo obstoječih MRL.

(13) V skladu s členom 8 Uredbe (ES) št. 396/2005 je zadevna država članica to vlogo ocenila in Komisiji predložila poročilo o oceni.

(14) Evropska agencija za varnost hrane je preučila vlogo in poročilo o oceni, zlasti glede tveganj za potrošnike in po potrebi za živali, ter predložila obrazloženo mnenje o predlaganih MRL (6). To mnenje je poslala Komisiji in državam članicam ter ga javno objavila.

(15) Agencija je v obrazloženemu mnenju ugotovila, da predloženi podatki o uporabi formetanata na marelicah ne zadostujejo za določitev nove MRL. Navedla je, da bi obstoječe MRL za jagode, paprike, kumare in bučke lahko vzbujale skrb za varstvo potrošnikov. MRL za navedene proizvode bi bilo treba določiti v višini specifične meje določitve ali privzete MRL v skladu s členom 18(1)(b) Uredbe (ES) št. 396/2005.

(16) Agencija je glede vseh drugih uporab ugotovila, da so izpolnjene vse zahteve po podatkih in da so spremembe MRL, ki jih zahtevajo vložniki, sprejemljive glede varnosti potrošnikov po oceni izpostavljenosti potrošnikov za 27 posebnih skupin evropskih potrošnikov. Upoštevala je najnovejše informacije o toksikoloških značilnostih formetanata. Niti pri vseživljenjski izpostavljenosti tej snovi z uživanjem vseh živil, ki bi jo lahko vsebovala, niti pri kratkotrajni izpostavljenosti zaradi čezmernega uživanja zadevnih pridelkov in proizvodov ni bilo ugotovljeno tveganje, da se sprejemljivi dnevni vnos ali akutni referenčni odmerek preseže.

(17) Za oksamil je Agencija predložila obrazloženo mnenje glede obstoječih MRL v skladu s členom 12(2) Uredbe (ES) št. 396/2005 v povezavi s členom 12(1) Uredbe (7). Priporočila je ohranitev obstoječih MRL za nekatere proizvode.

(18) Agencija je ugotovila, da v zvezi z MRL za oksamil v pomarančah, mandarinah, bananah, paradižniku, jajčevcih, kumarah, kumaricah za vlaganje in bučkah nekatere informacije niso bile na voljo in da je bil potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za navedene proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Navedene MRL bodo pregledane; pri pregledu se bodo upoštevale informacije, ki bodo na voljo v dveh letih od objave te uredbe. Agencija je v zvezi z MRL za pomaranče, mandarine in krompir ugotovila, da je bil potreben nadaljnji premislek odgovornih za obvladovanje tveganja, ob upoštevanju posebnih meja določitve pri preskusih za ugotavljanje ostankov.

(19) Agencija je navedla, da bi ocenjene nove uporabe za oksamil v paprikah, melonah in lubenicah ter tudi obstoječe MRL za paprike lahko vzbujale skrb za varstvo potrošnikov. MRL za navedene proizvode bi bilo treba določiti v višini specifične meje določitve ali privzete MRL v skladu s členom 18(1)(b) Uredbe (ES) št. 396/2005.

(20) Za tebukonazol je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (8). Predlagala je spremembo opredelitve ostankov. Priporočila je znižanje MRL za jabolka, hruške, marelice, breskve, namizno grozdje, jagode, robide, maline, ameriške borovnice, ameriške brusnice, ribez, kosmulje, bezgove jagode, korenje, pastinak, koren peteršilja, česen, paradižnik, kumare, orjaške buče, lubenice, brokoli, cvetačo, glavnato zelje, šparglje, por, sojo, rženo zrnje, pšenično zrnje in mleko prežvekovalcev. Za druge proizvode je priporočila dvig ali ohranitev obstoječih MRL.

(21) Agencija je ugotovila, da v zvezi z MRL za tebukonazol v češnjah, vinskem grozdju, ostrožnicah, belem korenu, jajčevcih, melonah, belušni zeleni, zemeljskih oreških, riževemu zrnju, hmelju, začimbah (semena) in kumini nekatere informacije niso bile na voljo in da je bil potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za navedene proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Navedene MRL bodo pregledane; pri pregledu se bodo upoštevale informacije, ki bodo na voljo v dveh letih od objave te uredbe. Kar zadeva kumino, je primerno upoštevati dodatne informacije o dobri kmetijski praksi, ki jih je predložila Avstrija, in določiti MRL za navedeni proizvod na enaki ravni kot za skupino začimb, semen.

(22) Agencija je ugotovila, da v zvezi z MRL za tebukonazol v kolerabici, fižolu (svež, s stroki ali brez), grahu (svež, s stroki), sončničnemu semenu in korenu sladkorne pese informacije niso bile na voljo in da je bil potreben nadaljnji premislek odgovornih za obvladovanje tveganja. MRL za kolerabico, sončnična semena in koren sladkorne pese bi bilo treba določiti v višini specifične meje določitve ali privzete MRL v skladu s členom 18(1)(b) Uredbe (ES) št. 396/2005. Ob upoštevanju pripomb trgovinskih partnerjev Unije in ker ni tveganja za potrošnike, bi bilo treba MRL za fižol (svež, s stroki in brez) in grah (svež, s stroki) določiti v Prilogi II k Uredbi (ES) št. 396/2005 na obstoječi ravni. MRL za fižol (svež, s stroki in brez) in grah (svež, s stroki) bodo pregledane; pri pregledu se bodo upoštevale informacije, ki bodo na voljo v dveh letih od objave te uredbe.

(23) Agencija je navedla, da bi ocenjena uporaba za tebukonazol v kitajskem kapusu ter tudi obstoječe MRL za jabolka, hruške, češnje, breskve, namizno in vinsko grozdje ter kitajski kapus lahko vzbujale skrb za varstvo potrošnikov. MRL za kitajski kapus bi bilo treba določiti v višini specifične meje določitve ali privzete MRL v skladu s členom 18(1)(b) Uredbe (ES) št. 396/2005.

(24) Kar zadeva tebukonazol v agrumih, razen pomarančah, solati in drugih solatnicah, drobnjaku, peteršilju in sušenih stročnicah, je Agencija predložila mnenja o MRL za navedene proizvode (9) (10). Ker navedena mnenja vsebujejo dodatne informacije, ki Agenciji prej niso bile na voljo, je primerno, da se jih upošteva.

(25) Kar zadeva tebukonazol v slivah, česnu, čebuli, sladki koruzi, artičokah, suhem fižolu, zemeljskih oreških, soji, bombažnem semenu, hmelju in užitni drobovini sesalcev je Komisija za Codex Alimentarius (CAC) (11) sprejela MRL Codexa (CXL) za tebukonazol. Ker so te CXL podprte s posodobljeno oceno Agencije, jih je primerno upoštevati, z izjemo tistih vrednosti CXL, ki niso varne za potrošnike v Uniji in za katere je Unija Komisiji CAC sporočila svoj pridržek (12).

(26) Kar zadeva proizvode, za katere se ni poročalo o ustreznih registracijah ali uvoznih tolerancah na ravni Unije, in za katere ni bila na voljo nobena MRL iz Codex alimentarius, je Agencija ugotovila, da je bil potreben nadaljnji premislek odgovornih za obvladovanje tveganja. Ob upoštevanju trenutnega znanstvenega in tehnološkega razvoja bi bilo treba MRL za navedene proizvode določiti v višini specifične meje določitve ali privzete MRL v skladu s členom 18(1)(b) Uredbe (ES) št. 396/2005.

(27) Iz obrazloženih mnenj Agencije in ob upoštevanju dejavnikov, ki vplivajo na obravnavano zadevo, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.

(28) Uredbo (ES) št. 396/2005 bi bilo zato treba ustrezno spremeniti.

(29) Pred začetkom uporabe spremenjenih MRL bi bilo treba določiti primerno obdobje, v katerem se lahko države članice, tretje države in nosilci živilske dejavnosti pripravijo na izpolnjevanje novih zahtev ob spremembi MRL.

(30) Da se omogoči normalno trgovanje s proizvodi ter njihova predelava in uživanje, bi ta uredba morala določati prehodne ukrepe za proizvode, ki so bili zakonito proizvedeni pred spremembo MRL in za katere je iz informacij razvidno, da je ohranjena visoka raven varstva potrošnikov.

(31) Upoštevane so bile pripombe, ki so jih glede novih MRL v okviru posvetovanj v Svetovni trgovinski organizaciji izrazili trgovinski partnerji Unije.

(32) Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO UREDBO:

Člen 1

Prilogi II in III k Uredbi (ES) št. 396/2005 se spremenita v skladu s Prilogo k tej uredbi.

Člen 2

Za aktivne snovi v in na proizvodih z naslednjega seznama se Uredba (ES) št. 396/2005, kakršna je bila, preden je bila spremenjena s to uredbo, še naprej uporablja za proizvode, ki so bili zakonito proizvedeni pred 14. avgustom 2014:

1. ciromazin in fenpropidin: vsi proizvodi;

2. formetanat: vsi proizvodi, razen namiznega in vinskega grozdja, paradižnikov, jajčevcev, bučk, melon, orjaških buč in lubenic;

3. oksamil: vsi proizvodi, razen paprike;

4. tebukonazol: vino in vsi drugi proizvodi, razen jabolk, hrušk, češenj, breskev, namiznega in vinskega grozdja ter kitajskega kapusa.

Člen 3

Ta uredba začne veljati dvajseti dan po objavi v Uradnem listu Evropske unije.

Uporablja pa se od 14. avgusta 2014, razen za formetanat v namiznem in vinskem grozdju, paradižnikih, jajčevcih, melonah, orjaških bučah in lubenicah, za katere se uporablja od dneva začetka veljavnosti.

Ta uredba je v celoti zavezujoča in se neposredno uporablja v vseh državah članicah. V Bruslju, 24. januarja 2014 Za Komisijo Predsednik José Manuel BARROSO

(1) UL L 70, 16.3.2005, str. 1.

(2) Evropska agencija za varnost hrane; Ocena obstoječih mejnih vrednosti ostankov (MRL) za ciromazin v skladu s členom 12 Uredbe (ES) št. 396/2005. (Review of the existing maximum residue levels (MRLs) for cyromazine according to Article 12 of Regulation (EC) No 396/2005.) EFSA Journal 2011; 9(7):2326. [52 str.]

(3) Uredba Komisije (EU) št. 37/2010 z dne 22. decembra 2009 o farmakološko aktivnih snoveh in njihovi razvrstitvi glede mejnih vrednosti ostankov v živilih živalskega izvora (UL L 15, 20.1.2010, str. 1).

(4) Evropska agencija za varnost hrane; Ocena obstoječih mejnih vrednosti ostankov (MRL) za fenpropidin v skladu s členom 12 Uredbe (ES) št. 396/2005. (Review of the existing maximum residue levels (MRLs) for fenpropidin according to Article 12 of Regulation (EC) No 396/2005.) EFSA Journal 2011; 9(8):2333. [42 str.]

(5) Evropska agencija za varnost hrane; Ocena obstoječih mejnih vrednosti ostankov (MRL) za formetanat v skladu s členom 12 Uredbe (ES) št. 396/2005. (Review of the existing maximum residue levels (MRLs) for formetanate according to Article 12 of Regulation (EC) No 396/2005.) EFSA Journal 2010; 8(10):1832. [30 str.]

(6) Evropska agencija za varnost hrane; Obrazloženo mnenje o spremembi obstoječih MRL za formetanat v različnih pridelkih. (Reasoned opinion on the modification of the existing MRL for formetanate in various crops.) EFSA Journal 2012; 10(8):2866. [35 str.]

(7) Evropska agencija za varnost hrane; Ocena obstoječih mejnih vrednosti ostankov (MRL) za oksamil v skladu s členom 12 Uredbe (ES) št. 396/2005. (Review of the existing maximum residue levels (MRLs) for oxamyl according to Article 12 of Regulation (EC) No 396/2005.) EFSA Journal 2010; 8(10):1830. [34 str.]

(8) Evropska agencija za varnost hrane; Ocena obstoječih mejnih vrednosti ostankov (MRL) za tebukonazol v skladu s členom 12 Uredbe (ES) št. 396/2005. (Review of the existing maximum residue levels (MRLs) for tebuconazole according to Article 12 of Regulation (EC) No 396/2005.) EFSA Journal 2011; 9(8):2339. [96 str.]

(9) Evropska agencija za varnost hrane; Sprememba obstoječih MRL za tebukonazol na stročnicah. (Modification of the existing MRLs for tebuconazole in pulses.) EFSA Journal 2011; 9(6):2282. [30 str.]

(10) Evropska agencija za varnost hrane; Obrazloženo mnenje o spremembi obstoječih MRL za tebukonazol v agrumih (razen pomarančah), solati in drugih solatnicah, peteršilju in drobnjaku. (Reasoned opinion on the modification of the existing MRLs for tebuconazole in citrus (except oranges), lettuce and other salad plants, parsley and chives.) EFSA Journal 2012; 10(9):2898. [37 str.]

(11) Poročila Odbora Codex za ostanke pesticidov so na voljo na:

http://www.codexalimentarius.org/download/report/777/REP12_PRe.pdf.

Skupni program FAO/WHO za prehranske standarde, Komisija za Codex Alimentarius. Dodatka II in III. Petintrideseto zasedanje. Rim, Italija, 2.–7. julija 2012.

(12) Znanstvena podpora za pripravo stališča EU na 44. zasedanju Odbora Codex za ostanke pesticidov (CCPR). (Scientific support for preparing an EU position in the 44th Session of the Codex Committee on Pesticide Residues (CCPR).) EFSA Journal 2012; 10(7):2859. [155 str.]